Document ID: 32008D0860

KOMISJONI OTSUS,
29. oktoober 2008,
ühenduse rahalise toetuse kohta liikmesriikide kalanduse kontrolli, inspekteerimise ja järelevalve programmidele 2008. aastal
(teatavaks tehtud numbri K(2008) 6262 all)
(2008/860/EÜ)
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse nõukogu 22. mai 2006. aasta määrust (EÜ) nr 861/2006, millega kehtestatakse ühenduse finantsmeetmed ühise kalanduspoliitika rakendamiseks ja mereõiguse valdkonnas, (1) eriti selle artiklit 21,
ning arvestades järgmist:
(1)
Liikmesriigid on komisjonile edastanud 2008. aasta kalanduse kontrolli programmid koos taotlustega ühenduse rahalise toetuse saamiseks, et katta programmides sisalduvate projektide elluviimise kulusid.
(2)
Määruse (EÜ) nr 861/2006 artikli 8 punktis a loetletud meetmetega seotud taotlused võivad saada ühenduse toetust.
(3)
Ühenduse toetuse saamise taotlused peavad vastama komisjoni määruses (EÜ) nr 391/2007 sätestatud eeskirjadele. (2)
(4)
On asjakohane määrata kindlaks ühenduse rahalise toetuse maksimaalsed summad ja toetuse määrad määruse (EÜ) nr 861/2006 artiklis 15 sätestatud piirides ning toetuse andmise tingimused.
(5)
Toetuse saamiseks peaksid automaatsed lokaliseerimisseadmed vastama komisjoni 18. detsembri 2003. aasta määruses (EÜ) nr 2244/2003 (millega kehtestatakse üksikasjalikud eeskirjad laevaseire satelliitsüsteemide kohta) (3) sätestatud nõuetele.
(6)
Käesoleva otsusega ette nähtud meetmed on kooskõlas kalanduse ja vesiviljeluse korralduskomitee arvamusega,
ON VASTU VÕTNUD KÄESOLEVA OTSUSE:
Artikkel 1
Sisu
Käesoleva otsusega nähakse ette ühenduse rahaline toetus kulude katmiseks, mis tekivad liikmesriikidel 2008. aastal ühise kalanduspoliitika järelevalve- ja kontrollisüsteemi rakendamisel, nagu on osutatud määruse (EÜ) nr 861/2006 artikli 8 punktis a. Sellega määratakse kindlaks igale liikmesriigile antava ühenduse rahalise toetuse summa, ühenduse rahalise toetuse määr ja toetuse andmise tingimused.
Artikkel 2
Täitmata kulukohustuste lõpetamine
Liikmesriigid tagavad, et asjaomane liikmesriik teeks 30. juuniks 2012 kõik maksed, mille hüvitamist taotletakse. Pärast kõnealust tähtaega liikmesriigi poolt tehtud maksed ei kuulu hüvitamisele. Käesoleva otsusega seotud eelarveassigneeringud vabastatakse hiljemalt 31. detsembriks 2013.
Artikkel 3
Uued tehnoloogiad ja IT-võrgud
Arvutitehnika ostmise, paigaldamise ja tehnilise abiga ning IT-võrkude rajamisega seotud kulude katmiseks, mis on tehtud tõhusa ja turvalise andmevahetuse võimaldamiseks seoses kalandustegevuse seire, kontrolli ja järelevalvega, on võimalik saada rahalist toetust, mis katab 50 % abikõlblikest kuludest I lisas sätestatud piires.
Artikkel 4
Automaatsed lokaliseerimisseadmed
1. Automaatsete lokaliseerimisseadmete, mis võimaldavad kalapüügi seirekeskustel jälgida laevu teatud vahemaa tagant laevaseiresüsteemi (VMS) vahendusel, ostmiseks ja kalalaeva pardale paigutamiseks tehtud kulude hüvitamiseks on võimalik saada rahalist toetust maksimaalselt 4 500 eurot laeva kohta II lisas sätestatud piires.
2. Lõikega 1 ette nähtud 4 500 euro piires on 1 500 euro suuruse esimese abikõlbliku kuluosa toetuse määr 100 %.
3. Rahaline toetus abikõlbliku kulu puhul, mis ulatub 1 500 eurost kuni 4 500 euroni laeva kohta, on kuni 50 % sellisest kulust.
4. Toetuse saamiseks peavad automaatsed lokaliseerimisseadmed vastama määruse (EÜ) nr 2244/2003 nõuetele.
Artikkel 5
Elektroonilised registreerimis- ja aruandlussüsteemid
Selliste kulude katmiseks, mis on seotud kalapüügi seirekeskusesse elektroonilise registreerimis- ja aruandlussüsteemi (ERS) soetamise, seadistamise ja sellega seonduva tehnilise abiga ning mille eesmärk on võimaldada tõhusat ja turvalist kalandustegevuse seire, kontrolli ja järelevalvega seotud teabevahetust, on võimalik saada rahalist toetust 50 % ulatuses abikõlblikest kulutustest III lisas sätestatud piires.
Artikkel 6
Elektroonilised registreerimis- ja aruandlusseadmed
1. Selliste kulude katmiseks, mis on tehtud eesmärgiga osta ja paigutada kalalaeva pardale ERS-seadmed, mis võimaldavad laevadel elektrooniliselt registreerida ja edastada kalapüügi seirekeskustele andmeid kalastustegevuse kohta, on võimalik saada rahalist toetust maksimaalselt 4 500 eurot laeva kohta IV lisas sätestatud piires.
2. ERS-seadmete ostmiseks ja laeva pardale paigutamiseks tehtud kulutuste hüvitamiseks ette nähtud toetusemäär on 75 % lõikes 1 sätestatud 4 500 euro suuruse kuluosa piires.
3. Rahalise toetuse saamiseks peavad ERS-seadmed vastama nõuetele, mis on sätestatud nõukogu määruses (EÜ) nr 1966/2006 (4) ja komisjoni määruses (EÜ) nr 1566/2007. (5)
Artikkel 7
Katseprojektid
Uue tehnoloogia rakendamise katseprojektidega seotud kulude hüvitamiseks on võimalik saada rahalist toetust, mis katab 50 % abikõlblikest kuludest V lisas sätestatud piires.
Artikkel 8
Koolitus
Kalandusvaldkonnas kontrolli, järelevalve ja seire eest vastutavate avalike teenistujate koolitus- ja vahetusprogrammide kulude hüvitamiseks on võimalik saada rahalist toetust, mis katab 50 % abikõlblikest kuludest VI lisas sätestatud piires.
Artikkel 9
Kulude hindamine
Ühenduse kalanduspoliitika kontrolli kulude hindamise süsteemi rakendamisega seotud kulude hüvitamiseks on võimalik saada rahalist toetust 50 % ulatuses abikõlblikest kuludest VII lisas sätestatud piires.
Artikkel 10
Seminarid ja meediavahendid
Selliste algatuste, sealhulgas seminaride ja meediavahenditega seotud kulude hüvitamiseks, mis on suunatud kalurite ja teiste osaliste, näiteks inspektorite, prokuröride, kohtunike ja ka üldsuse teadlikkuse parandamisele seoses vajadusega võidelda vastutustundetu ja ebaseadusliku kalapüügi vastu ning eesmärgiga tutvustada ühise kalanduspoliitika eeskirjade rakendamist, on võimalik saada rahalist toetust, mis katab 75 % abikõlblikest kuludest VIII lisas sätestatud piires.
Artikkel 11
Kalanduse patrull-laevad ja -õhusõidukid
1. Selliste laevade ja õhusõidukite ostmise või moderniseerimisega seotud kulude hüvitamiseks, mida liikmesriikide pädevad asutused kasutavad kalastustegevuse kontrollimiseks ja järelevalveks, on võimalik saada rahalist toetust 50 % ulatuses liikmesriikide kantud abikõlblikest kuludest IX lisas sätestatud piires.
2. Iga liikmesriigi jaoks IX lisas kindlaks määratud rahaline toetus on arvutatud lähtuvalt sellest, mil määral kasutati kõnealuseid laevu ja õhusõidukeid kontrolliks ja järelevalveks, väljendatuna protsendina nende üldkasutamisest aasta jooksul, nagu on deklareerinud liikmesriigid.
Artikkel 12
Käesolev otsus on adresseeritud liikmesriikidele.
Brüssel, 29. oktoober 2008

Labels: 11
8
6
12
15